Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 1 Pv 522/12/1102	Bratislava II, 24.4.2014
EEČ : 2-9-136-2014

U Z N E S E N I E

Trestná vec:	obvinený XXXXX 
Zločin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno c, písmeno d Trestného zákona

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
obvinený XXXXX dňa 24. 6. 2012 v presne nezistenom čase v spoločnosti XXXXX a XXXXX pricestoval na osobnom motorovom vozidle zn. Mitsubishi Carisma červenej farby, EVČ: XXXXX do Bratislavy, kde pred neustáleným obytným domom v lokalite Mestskej časti Podunajské Biskupice v blízkosti „Pentagónu" zakúpil od neznámej osoby igelitové vrecko obsahujúce heroín, z ktorého časť spoločne užili v aute pri čističke odpadových vôd na Leknovej ulici v Bratislave a zvyšný heroín obvinený XXXXX odvážil na digitálnej váhe a nadávkoval do pripravených papierových skladačiek, pričom v čase asi o 12.10 hod. bol pri tejto činnosti vyrušený prichádzajúcou policajnou hliadkou PMJ KR PZ Bratislava, na základe vyžiadaného príkazu prokurátora Okresnej prokuratúry Bratislava II na prehliadku iných priestorov a pozemkov bola vykonaná prehliadka osobného motorového vozidla obvineného, pri ktorej vonku po ľavej strane vozidla pri dverách vodiča bol nájdený rozsypaný prášok hnedej farby, 8 ks papierových skladačiek obsahujúcich svetlohnedý prášok, ll ks papierikov rôznej veľkosti, vonku na pravej strane vozidla pri dverách spolujazdca bola nájdená prázdna opálená alobalová skladačka, kovová lyžička a 1 ks papierová skladačka obsahujúca svetlohnedý prášok, v rúčke držiaka dverí vodiča boli nájdené prázdne mikroténové vrecká, pod sedadlom vodiča ďalšie dve, na prístrojovej doske nad volantom bolo nájdených 8 ks papierikov štvorčekového vzoru, pod prednou stredovou lakťovou opierkou bol nájdený žltý plastový obal s bielou kryštalickou látkou, na podlahe napravo od sedadla spolujazdca bolo nájdených 9 ks papierikov so štvorcovým vzorom, v odkladacom priestore dverí spolujazdca bol nájdený 1 ks alobalu a 2 ks papierov rôznej veľkosti, vykonanou expertízou v Kriminalistickom a expertíznom ústave PZ Bratislava bolo zistené, že v prípade rozsypaného prášku hnedej farby o hmotnosti 877 mg išlo o heroín s priemerným zastúpením účinnej látky /diacetylmorfínu/  3,6 % hmotnostných, čo zodpovedá minimálne 2 dávkam drogy, v prípade 8 ks papierových skladačiek obsahujúcich svetlohnedý prášok išlo o 615 mg heroínu s priemerným zastúpením účinnej látky  /diacetylmorfínu/ 6,3% hmotnostných, čo zodpovedá 8 dávkam drogy s nižším obsahom účinnej látky, v prípade 1 ks papierovej skladačky obsahujúcej svetlohnedý prášok  o hmotnosti 83 mg išlo o heroín s priemerným zastúpením účinnej látky /diacetylmorfínu/ 6,4 % hmotnostných, čo odpovedá 1 dávke s nižším obsahom drogy, ostatné papieriky štvorčekového vzoru a alobal vykazovali stopové množstvá heroínu,  v prípade žltého plastového obalu s bielou kryštalickou látkou išlo o kyselinu citrónovú,  rovnako prítomnosť stopového množstva heroínu bola potvrdená na steroch z rúk obvineného XXXXX, pričom droga heroín (diacetylmorfín) je zaradená v zmysle Národnej rady SR č.139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:

	Vyšetrovateľ PZ 4. oddelenia vyšetrovania odboru kriminálnej polície Okresného riaditeľstva PZ XXXXX viedol pod spisovou značkou: XXXXX trestné stíhanie voči obvinenému XXXXX za zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c), písm. d) Trestného zákona. 
 
Podľa § 215 ods. 2 Trestného poriadku prokurátor môže zastaviť trestné stíhanie, ak

a) je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.  

Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi

§ 172 

(1) Kto neoprávnene

a) vyrobí,
 
b) dovezie, vyvezie, prevezie alebo dá prepraviť,
 
c) kúpi, predá, vymení, zadováži, alebo
 
d) prechováva po akúkoľvek dobu, omamnú látku, psychotropnú látku, jed alebo 
prekurzor alebo kto takú činnosť sprostredkuje, potrestá sa odňatím slobody na  
 tri roky až desať rokov. 

§ 2 
Časová pôsobnosť
 
(1) Trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.
 
(2) Páchateľovi možno uložiť taký druh trestu, ktorý dovoľuje uložiť zákon účinný v čase, keď sa o trestnom čine rozhoduje, ak je to pre páchateľa priaznivejšie.
 
(3) Ak tento zákon neustanovuje inak, ochranné opatrenie sa ukladá podľa zákona účinného v čase, keď sa o ochrannom opatrení rozhoduje.

§ 8
Trestný čin
 
	Trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
 
§ 9 
Druhy trestných činov

	Trestný čin je prečin a zločin.
 
§ 10 
Prečin 
 
(1) Prečin je
a) trestný čin spáchaný z nedbanlivosti alebo
 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.
 
	(2) Nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
 
§ 11 
Zločin 
 
	(1) Zločin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby prevyšujúcou päť rokov.
 
	(2) O zločin ide aj vtedy, ak v prísnejšej skutkovej podstate prečinu spáchaného úmyselne je ustanovená horná hranica trestnej sadzby prevyšujúca päť rokov.
 
	(3) Zločin, za ktorý tento zákon ustanovuje trest odňatia slobody s dolnou hranicou trestnej sadzby najmenej desať rokov, sa považuje za obzvlášť závažný.

Zavinenie 
§ 15
	Trestný čin je spáchaný úmyselne, ak páchateľ
a) chcel spôsobom uvedeným v tomto zákone porušiť alebo ohroziť záujem chránený týmto zákonom, alebo 
b) vedel, že svojím konaním môže také porušenie alebo ohrozenie spôsobiť, a pre prípad, že ho spôsobí, bol s tým uzrozumený. 

Z doposiaľ vykonaných dôkazov v prípravnom konaní a po ich objektívnom vyhodnotení v prospech i neprospech obvineného podľa § 2 ods. 10 a 12 Trestného poriadku tu existuje dôvodný predpoklad, že skutok sa stal, je ustáleným trestným činom a z jeho spáchania je dôvodne podozrivý obvinený XXXXX. Najmä ak uvedený skutkový stav je ustálený svedeckými výpoveďami XXXXX, XXXXX,  XXXXX a XXXXX, ako aj z listinných dôkazov /zo zápisnice o vykonanej prehliadke iných priestorov a pozemkov z 24. 06. 2012 na podklade príkazu prokurátora Okresnej prokuratúry Bratislava II podľa § 101 ods. 1 Trestného poriadku z 24. 06. 2012/ a zo záverov znaleckého posudku Kriminalistického a expertízneho ústavu PZ Bratislava, ktorý posudzoval chemické stopy zaistené príslušníkmi PZ pri prehliadke osobného motorového vozidla obvineného.

Z úradne vyžiadaného právoplatného druhostupňového súdneho rozhodnutia - rozsudku Krajského súdu v XXXXX sp. zn. XXXXX3 a súvisiaceho rozhodnutia súdu prvého stupňa - rozsudku Okresného súdu v XXXXX sp. zn. XXXXX som zistil, že obvinený bol uznaný vinným za zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c), písm. d) Trestného zákona s použitím § 36 písm. l/, § 37 písm. m/ a 38 ods. 2  Trestného zákona k trestu odňatia slobody vo výmere 5 (päť) rokov, pre ktorého výkon bol zaradený do ústavu so stredným stupňom stráženia. 

	Vzhľadom na ustálenú právnu kvalifikáciu skutku, ktorá je v zmysle súčasných ustanovení Trestného zákona č. 300/05 Zbierky zákonov zločinom, pre ktorý sa trestné stíhanie vedie a mieru závažnosti protiprávneho konania obvineného, ktorého skutku sa dopustil ako osoba závislá od návykových a zakázaných látok, a aj na ním spôsobený následok, skorší už uložený nepodmienečný trest obvinenému za obdobný protiprávny delikt dlhšieho trvania, možno považovať za postačujúci aj v zmysle zásad individuálnej a generálnej prevencie.

Týmto rozhodnutím nie je dotknuté právo obvineného disponovať konaním v zmysle zásady uvedenej v ustanovení § 215 ods. 7 Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Svetozár Chabada
prokurátor